“บอริส จอห์นสัน” เตรียมกลับทำงานจันทร์นี้ หลังหายป่วย “โควิด-19”
"บอริส จอห์นสัน" เตรียมกลับทำงานจันทร์นี้ หลังหายป่วย “โควิด-19”
24 เม.ย. 2563

หนังสือพิมพ์เดอะเทเลกราฟรายงานโดยอ้างแหล่งข่าวว่า นายบอริส จอห์นสัน นายกรัฐมนตรีอังกฤษ จะกลับเข้ามาทำงานที่ทำเนียบนายกรัฐมนตรี บนถนนดาวนิง ในวันจันทร์ที่จะถึงนี้ หลังจากที่หายป่วยจากการติดเชื้อไวรัสโควิด-19
รายงานระบุว่า รัฐมนตรีหลายท่านออกมาเปิดเผยว่า นายกฯจอห์นสันพร้อมแล้วที่จะกลับมาทำงานในวันจันทร์นี้ อย่างไรก็ตาม นี่เป็นเพียงความคิดเห็นเบื้องต้น และยังไม่มีการตัดสินใจขั้นสุดท้ายแต่อย่างใด
ขณะนี้ นายจอห์นสันกำลังพักฟื้นจากอาการป่วยด้วยโรคโควิด-19 ที่บ้านพักในต่างจังหวัด และเขายังไม่ได้ปฏิบัติภารกิจนายกรัฐมนตรีอย่างเป็นทางการ โดยได้มีการมอบหมายให้นายโดมินิก ร้าบ รัฐมนตรีต่างประเทศ ทำหน้าที่แทนนายจอห์นสันในช่วงนี้
 